Title: พระราชกฤษฎีกา เปลี่ยนแปลงเขตเทศบาลเมืองนครศรีธรรมราช จังหวัดนครศรีธรรมราช พ.ศ. 2508

พระราชกฤษฎีกา
เปลี่ยนแปลงเขตเทศบาลเมืองนครศรีธรรมราช
จังหวัดนครศรีธรรมราช
พ.ศ. ๒๕๐๘

ภูมิพลอดุลยเดช
ป.ร.
ให้ไว้ ณ
วันที่ ๒๒ ตุลาคม พ.ศ. ๒๕๐๘
เป็นปีที่
๒๐ ในรัชกาลปัจจุบัน

พระบาทสมเด็จพระปรมินทรมหาภูมิพลอดุลยเดช
มีพระบรมราชโองการโปรดเกล้าฯ ให้ประกาศว่า

โดยที่เป็นการสมควรเปลี่ยนแปลงเขตเทศบาลเมืองนครศรีธรรมราช จังหวัดนครศรีธรรมราช
เพื่อความเหมาะสมแก่การบริหารกิจการและการทะนุบำรุงท้องถิ่น

อาศัยอำนาจตามความในมาตรา ๑๒ แห่งพระราชบัญญัติเทศบาล พ.ศ.๒๔๙๖
ซึ่งแก้ไขเพิ่มเติมโดยพระราชบัญญัติเทศบาล (ฉบับที่ ๓) พ.ศ. ๒๔๙๙ จึงทรงพระกรุณาโปรดเกล้าฯ
ให้ตราพระราชกฤษฎีกาขึ้นไว้ ดังต่อไปนี้

มาตรา ๑ 
พระราชกฤษฎีกานี้เรียกว่า พระราชกฤษฎีกาเปลี่ยนแปลงเขตเทศบาลเมืองนครศรีธรรมราช
จังหวัดนครศรีธรรมราช พ.ศ. ๒๕๐๘

มาตรา ๒[๑] 
พระราชกฤษฎีกานี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

มาตรา ๓ 
ให้เปลี่ยนแปลงเขตเทศบาลเมืองนครศรีธรรมราช จังหวัดนครศรีธรรมราช
ซึ่งได้กำหนดไว้ตามมาตรา ๔ แห่งพระราชกฤษฎีกาจัดตั้งเทศบาลเมืองนครศรีธรรมราช จังหวัดนครศรีธรรมราช
พุทธศักราช ๒๔๗๘ เสียใหม่ โดยมีเขต ดังต่อไปนี้
ด้านเหนือ ตั้งแต่หลักเขตที่ ๑ ซึ่งตั้งอยู่ริมคลองเตยฝั่งตะวันตก
ตรงแนวเส้นตั้งฉากกับทางหลวงแผ่นดินสายนครศรีธรรมราช - ท่าแพ ตรง กม. ๑๒๙.๑๘๓
เส้นเขตเป็นเส้นตรงไปทางทิศตะวันออกเฉียงเหนือ ผ่านทางหลวงแผ่นดินสายนครศรีธรรมราช
- ท่าแพตรง กม. ๑๒๙.๑๘๓ ถึงหลักเขตที่ ๒ ซึ่งตั้งอยู่ห่างจากจุดศูนย์กลางทางหลวงแผ่นดินสายนครศรีธรรมราช
- ท่าแพ ๑,๐๐๐ เมตร
ด้านตะวันออก จากหลักเขตที่ ๒ เป็นเส้นตรงไปทางทิศตะวันออกเฉียงใต้
ถึงหลักเขตที่ ๓ ซึ่งตั้งอยู่ริมคลองหน้าเมืองฝั่งเหนือ ตรงริมคูขวางฝั่งตะวันออก
จากหลักเขตที่ ๓ เป็นเส้นตรงไปทางทิศใต้ ผ่านทางหลวงแผ่นดินสายนครศรีธรรมราช
- ปากพนัง ตรง กม. ๑ ถึงหลักเขตที่ ๔ ซึ่งตั้งอยู่ห่างจากศูนย์กลางทางหลวงแผ่นดินสายนครศรีธรรมราช
- ปากพนัง ๕๖๐ เมตร
ด้านใต้ จากหลักเขตที่ ๔ เป็นเส้นตรงไปทางทิศตะวันตก ถึงหลักเขตที่
๕ ซึ่งตั้งอยู่ริมเหมืองหลังวัดเพชรจริกฝั่งตะวันตกห่างจากศูนย์กลางทางหลวงแผ่นดินสายนครศรีธรรมราช
- ร่อนพิบูลย์ ๒๕๐ เมตร
ด้านตะวันตก จากหลักเขตที่ ๕ เลียบตามริมเหมืองหลังวัดเพชรจริกฝั่งตะวันตกคลองหัวหว่องฝั่งตะวันตก
คลองท้ายวังฝั่งตะวันตก คลองทุ่งปรังฝั่งตะวันตก และคลองเตยฝั่งตะวันตก ไปทางทิศเหนือบรรจบหลักเขตที่
๑
ดังปรากฏในแผนที่ท้ายพระราชกฤษฎีกานี้
ตามเส้นแนวเขตที่กล่าวไว้ในมาตรานี้ ให้มีหลักย่อยปักไว้เพื่อแสดงแนวเขตตามสมควร

มาตรา ๔ 
ให้รัฐมนตรีว่าการกระทรวงมหาดไทยรักษาการตามพระราชกฤษฎีกานี้

ผู้รับสนองพระบรมราชโองการ
จอมพล ถนอม 
กิตติขจร
นายกรัฐมนตรี

[เอกสารแนบท้าย]

๑. แผนที่ท้ายพระราชกฤษฎีกาเปลี่ยนแปลงเขตเทศบาลเมืองนครศรีธรรมราช
จังหวัดนครศรีธรรมราช พ.ศ. ๒๕๐๘

(ดูข้อมูลจากภาพกฎหมาย)

หมายเหตุ :- เหตุผลในการประกาศใช้พระราชกฤษฎีกาฉบับนี้ คือ เนื่องจากท้องถิ่นได้เจริญขึ้นและมีชุมนุมชนอยู่หนาแน่นทั้งในเขตและนอกเขตเทศบาล
จึงสมควรขยายเขตเทศบาลเมืองนครศรีธรรมราช จังหวัดนครศรีธรรมราช เพื่อประโยชน์ในการบริหารกิจการและการทะนุบำรุงท้องถิ่นต่อไป

ธิดาวรรณ/แก้ไข
๔ พฤศจิกายน
๒๕๔๕

ปิติวรรณ/ปรับปรุง
๔ มีนาคม ๒๕๖๓

อรญา/ตรวจ
๑๘ มีนาคม ๒๕๖๓

[๑] ราชกิจจานุเบกษา
เล่ม ๘๒/ตอนที่ ๙๖/หน้า ๑๐๖๑/๙ พฤศจิกายน ๒๕๐๘